Affoltern en Emme-Valo

Affoltern en Emme-Valo estis ĝis la 31-a de decembro 2009 komunumo de la distrikto Trachselwald kaj ekde la 1-a de januaro 2010 komunumo de la administra distrikto Emme-Valo en Kantono Berno, Svislando. Ĝi havis 1141 loĝantojn je la 31-a de decembro 2009.

 Geografio 
Affoltern situas proksimume 10 kilometrojn oriente de Burgdorf. Al la komunumo apartenas krom la ĉefvilaĝo Affoltern mem la vilaĝetoj Weier, Eggerdingen kaj Heiligenland. La plej alta punkto de la komunumo estas la belvidpunkto sur la monto Lueg sur alteco de 890 m s.m.

 Najbaraj komunumoj 
La komunumo Affoltern limas en nordo al Walterswil, en oriento al Dürrenroth, en sudo al Sumiswald, en sudokcidento al Rüegsau, en okcidento al Heimiswil, kaj en nordokcidento al Wynigen.

 Trafiko 
Affoltern en Emme-Valo disponas pri stacidomo ĉe la fervojlinio de Ramsei al Huttwil, kiu tamen ek de decembro 2009 estas fermita por la persona trafiko kaj estas servata nur ankoraŭ de kelkaj vartrajnoj. La trajnlinio por la personotransporto estis anstataŭigita per buslinio. Tra la komunumo pasas la kantona ĉefvojo de Burgdorf al Sursee en Kantono Lucerno.

 Vidindaĵoj 
En Affoltern en Emme-Valo ekzistas demonstracia fromaĝfarejo, kie la turistoj povas propraokule vidi, kiel oni produktas la fame konatan emevalan fromaĝon, kiu ankaŭ estas ingredienco de la svisa nacia menuo fonduo.

 Historio 
La unua dokumenta mencio de Affoltern datiĝas el la jaro 1261 kiel Affolterra. La urbo Berno akiris en la jaro 1408 la superan kaj en la jaro 1431 ankaŭ la malaltan jurisdikcion pri la loko. La partroneco pri la vilaĝo apartenis ĝis la aĉeto fare de la urbo Berno en la jaro 1698 al la komandorejo Sumiswald de la Ordeno de germanaj kavaliroj. Fonto: Anne-Marie Dubler: Affoltern im Emmental en Historia Leksikono de Svislando (2009-06-23)

 Vidu ankaŭ 
 Aliaj signifoj de Affoltern
 Affoltern-Weier (stacidomo)
 Häusernmoos (stacidomo)

 Notoj kaj referencoj 


 Eksteraj ligiloj 
 Oficiala retejo de la komunumo Affoltern en Emme-Valo
 Affoltern en Emme-Valo en la Historia Leksikono de Svislando
 Retejo de la demonstracia fromaĝfarejo Affoltern en Emme-Valo